Video: ‘Slapende’ beampte het ‘mediese toestand’‘n Skermskoot uit die video. Die verkeersbeampte wat op video vasgelê is waar dit lyk of hy langs die pad in sy verkeersmotor se kattebak sit en slaap, ly aan ŉ “mediese toestand”. Die video is wyd op sosiale media versprei. Die persoon wat die video geneem het, loop tot naby aan die verkeersbeampte sonder dat hy dit agterkom en wys dan ook hoe sy vroulike kollega met ŉ motoris staan en gesels. ŉ Spoedkamera is langs die motor opgestel. Die departement van polisie, paaie en vervoer in die provinsie het ondersoek na die beeldmateriaal ingestel nadat dit onder hulle aandag gekom het. Volgens die departement gebruik die beampte medikasie vir ŉ “mediese toestand” wat nie bekend gemaak kan word nie. “Die medikasie maak hom lomerig veral wanneer dit warm is, soos Saterdag die geval was,” het die departement in ŉ kort verklaring gesê. Die departement het verder gesê die verkeersbeampte is in 2012 reeds met die mediese toestand gediagnoseer . “Hy is ŉ baie toegewyde beampte met ŉ baie goeie werksrekord.”